વમિતં એટલે ગુજરાતીમાં પણ ઊલટી કરવી એવો અર્થ છે પણ તેના કેટલાક વિશિષ્ટ અર્થો પણ છે. જેમ કે છોડવું. તેજકિરણોનું છૂટવું; ઉપરાંત ફેંકવું–ફેંકી દેવું, કાઢી નાખવું, દૂર કરવું. ગોકુળથી મથુરા ગયા તે સાથે જ એમણે શું શું છોડ્યું છે તે તો ગોપલોકોને ને રાધાને પૂછીએ તો જ સમજાય !! શમિતં એટલે શાંત પમાડેલું, નાશ કરેલું, રોગ વગેરેને મટાડનારું. અવતારી પુરુષ તરીકે એમણે જેમને હણ્યા છે તેમને પણ શાંતિ આપી મનાય છે. એમના હાથે મરવા માટે તો ભીષ્મ પણ રાજી હતા…પણ અર્જુને તેમ ન થવા દીધું ! યુક્તં એટલે બાંધેલું, ઉપરાંત કુશળ–ચતુર; તો મુક્તં એટલે વિયોગવાળું, તજેલું, ઉપરાંત ખીલેલું, મુક્તિઆપેલું ! દૃષ્ટં એટલે જોએલું–જાણેલું જ્ઞાનભર્યું. તો શિષ્ટંના અર્થો જોઈએ તો બાકી વધેલું, મુખ્ય, ડાહ્યું એમ થાય છે.